Document ID: 32000D0033

ΑΠΟΦΑΣΗ ΤΟΥ ΣΥΜΒΟΥΛΙΟΥ
της 17ης Δεκεμβρίου 1999
για κατάργηση της απόφασης σχετικά με την ύπαρξη υπερβολικού ελλείματος στην Ελλάδα
(2000/33/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 104 παράγραφος 12,
τη σύσταση της Επιτροπής,
Εκτιμώντας τα ακόλουθα:
(1) το άρθρο 104 παράγραφος 1 της συνθήκης ορίζει ότι τα κράτη μέλη αποφεύγουν τα υπερβολικά δημοσιονομικά ελλείμματα·
(2) το άρθρο 104 της συνθήκης ορίζει διαδικασία υπερβολικού ελλείμματος βάσει της οποίας προβλέπεται η έκδοση απόφασης για την ύπαρξη υπερβολικού ελλείμματος και κατάργησής της μετά τη διόρθωσή του· η διαδικασία υπερβολικού ελλείμματος καθορίζεται στο άρθρο 104 της συνθήκης· το πρωτόκολλο σχετικά με τη διαδικασία του υπερβολικού ελλείμματος που είναι προσαρτημένο στη συνθήκη ορίζει περαιτέρω διατάξεις σχετικά με την εφαρμογή της διαδικασίας υπερβολικού ελλείμματος· ο κανονισμός (ΕΚ) αριθ. 3605/93(1) θεσπίζει λεπτομερείς κανόνες και ορισμούς για την εφαρμογή των διατάξεων του εν λόγω πρωτοκόλλου· το σύμφωνο σταθερότητας και ανάπτυξης το οποίο αποτελείται από το ψήφισμα του Ευρωπαϊκού Συμβουλίου του Άμστερνταμ της 17ης Ιουνίου 1997(2) και τους κανονισμούς (ΕΚ) αριθ. 1466/97(3) και (ΕΚ) αριθ. 1467/97(4) θεσπίζει τις κατευθυντήριες γραμμές και προβλέπει κανόνες και διευκρινίσεις για την εφαρμογή της διαδικασίας υπερβολικού ελλείμματος, την εποπτεία της δημοσιονομικής κατάστασης και την εποπτεία και τον συντονισμό των οικονομικών πολιτικών στο τρίτο στάδιο της ΟΝΕ·
(3) μετά από σύσταση της Επιτροπής σύμφωνα με το άρθρο 104 παράγραφος 6 της συνθήκης, το Συμβούλιο αποφάσισε, στις 26 Σεπτεμβρίου 1994, ότι υπήρχε υπερβολικό έλλειμμα στην Ελλάδα· σύμφωνα με το άρθρο 104 παράγραφος 7 της συνθήκης, το Συμβούλιο απηύθυνε συστάσεις στην Ελλάδα στις 7 Νοεμβρίου 1994, 24 Ιουλίου 1995, 16 Σεπτεμβρίου 1996, 15 Σεπτεμβρίου 1997 και 29 Μαΐου 1998 προκειμένου να εξαλειφθεί το υπερβολικό έλλειμμα·
(4) η απόφαση του Συμβουλίου για την ύπαρξη υπερβολικού ελλείμματος καταργείται, σύμφωνα με το άρθρο 104 παράγραφος 12 της συνθήκης, εφόσον, κατά τη γνώμη του Συμβουλίου, έχει διορθωθεί το υπερβολικό έλλειμμα, στο οικείο κράτος μέλος·
(5) για την κατάργηση της απόφασης το Συμβούλιο ενεργεί μετά από σύσταση της Επιτροπής· οι ορισμοί των όρων "δημόσιος", "δημοσιονομικός", "έλλειμμα", "επένδυση" περιέχονται στο Πρωτόκολλο σχετικά με τη διαδικασία υπερβολικού ελλείμματος με παραπομπή στο ευρωπαϊκό σύστημα ολοκληρωμένων οικονομικών λογαριασμών (ΕΣΟΛ) δεύτερη έκδοση· βάσει των στοιχείων που παρέσχε η Επιτροπή μετά από έκθεση που υπέβαλε η Ελλάδα τον Σεπτέμβριο του 1999 σύμφωνα με τον κανονισμό (ΕΚ) αριθ. 3605/93, βεβαιώνονται τα ακόλουθα συμπεράσματα:
Το γενικό δημόσιο έλλειμμα μειώθηκε στο 2,5 % του ΑΕγχΠ το 1998 από 4,0 % το 1997 και 13,8 % το 1993. Το αποτέλεσμα για το 1998 ήταν ελαφρώς υψηλότερο από τον στόχο του 2,4 % που συνέστησε το Συμβούλιο για το έτος αυτό. Οι δαπάνες δημοσίων επενδύσεων, που ανήλθαν στο 3,7 % του ΑΕγχΠ για το 1998, ξεπέρασαν για πρώτη φορά το δημόσιο έλλειμμα. Η δημοσιονομική εξυγίανση κατά τα πρόσφατα έτη στηρίχθηκε στα υψηλά και διευρυνόμενα πρωτογενή πλεονάσματα ενώ η επιβάρυνση από τους τόκους εξυπηρέτησης του δημόσιου χρέους μειώθηκε προοδευτικά υπό τη συνδυασμένη επίδραση της μείωσης των επιτοκίων και της μείωσης του λόγου του δημόσιου χρέους προς το ΑΕγχΠ. Το έλλειμμα για το 1999 εκτιμάται σε 1,9 % του ΑΕγχΠ. Σύμφωνα με την ενημέρωση του 1998 του προγράμματος σύγκλισης της ελληνικής οικονομίας το οποίο υποβλήθηκε βάσει των απαιτήσεων του συμφώνου σταθερότητας και ανάπτυξης, το γενικό δημόσιο έλλειμμα αναμένεται να μειωθεί περαιτέρω στο 0,8 % του ΑΕγχΠ το έτος 2001.
Το γενικό δημόσιο χρέος κορυφώθηκε το 1996 φθάνοντας σε 112,3 του ΑΕγχΠ· μειώθηκε κατά 6 εκατοστιαίες μονάδες κατά τα επόμενα δύο έτη αντιπροσωπεύοντας το 106,3 % του ΑΕγχΠ το 1998. Ο δείκτης δημόσιου χρέους υπολογίζεται στο 104,5 % του ΑΕγχΠ το 1999. Σύμφωνα με την ενημέρωση του 1998 του προγράμματος σύγκλισης της ελληνικής οικονομίας, ο δείκτης δημόσιου χρέους είναι δυνατόν να κατέλθει κάτω του 100 % του ΑΕγχΠ το 2001. Η ελληνική κυβέρνηση επιβεβαίωσε τη δέσμευση που ανέλαβε να διατηρήσει το πρωτογενές πλεόνασμα σε επίπεδο που συμβάλλει ισχυρά στη μείωση του δείκτη δημόσιου χρέους. Το πρωτογενές αυτό πλεόνασμα είναι ουσιαστικής σημασίας για τη διατήρηση του δείκτη δημόσιου χρέους σε συνεχή πτωτική πορεία.
Το έλλειμμα διαμορφώθηκε σε επίπεδο χαμηλότερο από την τιμή αναφοράς της Συνθήκης το 1998 και αναμένεται να παραμείνει στα ίδια επίπεδα το 1999 και μεσοπρόθεσμα να μειωθεί περαιτέρω· ο δείκτης ακαθάριστου δημοσίου χρέους βαίνει μειούμενος και αναμένεται να ακολουθήσει πτωτική πορεία κατά τα επόμενα έτη,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Από συνολική εκτίμηση συνάγεται ότι η κατάσταση υπερβολικού ελλείμματος στην Ελλάδα έχει διορθωθεί.
Άρθρο 2
Η απόφαση του Συμβουλίου της 26ης Σεπτεμβρίου 1994 για την ύπαρξη υπερβολικού ελλείμματος στην Ελλάδα καταργείται.
Η παρούσα απόφαση απευθύνεται στην Ελληνική Δημοκρατία.
Βρυξέλλες, 17 Δεκεμβρίου 1999.

Labels: 2
19
18